钦定古今图书集成/明伦汇编/官常典/第128卷 > 《天启元年封六十六代孙世袭翰林院五经博士颜伯廉制》熹宗
## 钦定古今图书集成/明伦汇编/官常典/第128卷 > 《天启元年封六十六代孙世袭翰林院五经博士颜伯廉制》熹宗

制曰：“士生为神明之裔，责滋重矣。彼盖以一身，上衍
前休，下开令绪，夫有中权之寄焉。微《思齐》有行者，曷
以副崇德象贤之任也。尔颜子六十六代孙，世袭翰
林院五经博士颜伯廉，文明以止，美爱可传，家承复
圣之晖，心印德行之脉，尽物尽志，虔𬞟藻以克共；在
羹在墙，俨步趋于如在。可谓缵乃旧服，无忝祖考矣。”
兹以覃恩授尔阶修职郎，锡之敕命尔钦哉！光昭令
德，服我训辞，则亦有无穷之闻。